Szent Márton napjára

A természeti jelenségek és a világtitkok kapcsolatát csak a szellemi világszemlélet világíthatja meg.

Márton rendelkezett ezzel a szemlélettel. egy alaklommal viszálykodó szerzetesek között kellett békét teremtenie. Úton odafelé búvármadarakat látott, akik halakat üldöztek fáradhatatlan mohósággal. Így szólt a kísérőihez: „Az ördögök képe ez. Leselkednek a gyanútlanokra, megragadják a tudatlanokat, felfalják zsákmányukat, de nem tudnak betelni velük.”

Az ördöggel, a gonoszsággal, a gonosz cselvetéseivel egész életében keményen hadakozott. Életét újra meg újra átszövi a gonosszal való harc. Egyszer, amikor a cellájában imádkozott, az ördög szétáradó fényben jelent meg előtte. Királyi, ékkövekkel szikrázó ruhában, arany diadémmal, aranycsipkés cipőben. Így szólt: „Ismerd el Márton, hogy Krisztust látod magad előtt!” Márton nem szólt semmit, akkor az mondta: „Mért kételkedsz? Higgy! Neked akartam először megjelenni a földre jőve.” Mire Márton azt válaszolta: „Én nem hiszem, hogy Urunk bíborba és aranyba öltözve jőne el. Sokkal inkább abban az alakban, ahogy szenvedett, a keresztre feszítés nyomaival magán.” Erre a jelenés bűzt hagyva maga után, eltűnt.

Hol van tehát a párhuzam a szellemi világigazságok és Márton élete között?

Az évnek ebben a szakában a gazdasági év végén járunk. Már Rómában is az új bor lefejtését lúdpecsenyével ünnepelték. Fényünnep is volt, a fény búcsúztatása a sötét téli időszak előtt. Most lámpácskákat készítünk. A természet, a gazdaság idáig csak adott és adott, szüretek, betakarítások, gyümölcsszedések. Amit a nyári fényből termények formájában összegyűjtött, megkaptuk. Most itt az ideje, hogy cserébe az ember adjon a saját fényéből, aktivitásából a természetnek. A napok már nagyon rövidek. A nap már fél 5 körül lenyugszik és az esti égbolton megjelennek a csillagok. És az egyre sötétedő világban felvillan a belső fény, vagy az ami belső fénnyé szeretne válni.

**A Márton-napi dalokban megjelenik az ember és a kozmosz kapcsolata is, megjelennek bennük az égitestek.. A lámpácskákra pedig napokat, holdakat, csillagokat szokás rajzolni.**

Az „őszi szentek” sorába jól beleillik a Márton-ünnep: kapcsolatuk a fénnyel is ezt mutatja. Mihály legyőzi az égben a gonoszt, így ott csak a tiszta fény marad. Ez a tiszta fény, aminél Márton meglátja a koldust és hirtelen megnyílik a lelki szeme, meglátja a szenvedést. Ez készteti őt a szeretetteli tettre. Miklós pedig a földi jótettek fényét, az ember belső fényét viszi fel magával hírül az égbe vissza. Másképp: Mihály a szellemi fény, amit Márton magában fedez fel, Miklóssal pedig együtt születik már meg a szeretet belső fénye.

Hogy valóban van kapcsolat a földi történések és a szellemi között, akkor azt maga Márton élete is híven tükrözi. Mitől szent valaki? Ha életét végignézzük, láthatjuk, hogyan alakult át egy ember gondolkodása, egész élete hogyan vett más irányt az ima által. Keresztelő János felhívását: „Változtassátok meg a gondolkodásotokat!” - tükrözi Márton élete. Még a gonoszról is úgy tudott gondolkodni, hogy : „Ha te nyomorult felhagynál az emberek üldözésével és megbánnád tetteidet, én irgalmat ígérnék neked!”

Élete.

Szent Márton a nagy szellemi és egyháztörténeti átalakulás idejében született. Amikor Pannóniában, Sabariában (mai Szombathely) 316 vagy 17-ben meglátta a világot, éppen három éve múlt annak, hogy Nagy Konstantin teljes szabadságot és elismerést biztosított a keresztény egyháznak, és hívei számára megadta a többi polgárokkal való egyenjogúságot. Ekkor az Egyház számára a gyors terjeszkedés időszaka kezdődött, nemcsak hívei számát, hanem a befolyása alá tartozó területet illetően is. Az egyházi törvények birodalmi törvényekké emelkedtek, s ha valakit egyházi büntetés ért, annak állami büntetőjogi következményei is lettek. A vértanúk és katakombák üldözött és sokáig az élet peremén meghúzódó közösségéből néhány évtized leforgása alatt mindent meghatározó birodalmi egyház és államvallás lett. Szülei jómódban élő pogányok voltak. Apja a római légió tisztjeként szolgált. A források tanúsága szerint édesapja és édesanyja valószínűleg szláv eredetű volt, bár egyes történetírók kelta származásukat is lehetségesnek tartják.

Márton apja jutalmul Itáliában földbirtokot kapott, így a család Itáliába költözött. Gyermekkorát Márton Ticinum (Pavia) városában töltötte. Alig 12 éves, amikor azzal a gondolattal foglalkozik, hogy keresztény lesz és remeteként éli le életét. Azonban a légió tisztjének fiaként köteles volt 25 esztendőt maga is leszolgálni a katonaságnál. 15 évesen lett katona. Légióját Galliába, Franciaországba küldték, ahol Amiensben teljesített szolgálatot. Már ebben az időben kitűnt katonatársai közül, és általános elismerést váltott ki az egyszerűsége, életének tisztasága, önfeledt felebaráti szeretete. 334-ben Amiens-ben történt, hogy télvíz idején tiszti köpenyének felét odaadta egy ruhátlan koldusnak:

Különösen kemény tél volt Galliában, sokan meghaltak a nagy hidegtől. Márton minden ruháját elajándékozta a szegényeknek, csupán a rajtalévő ruhadarabok maradtak meg. Egy napon késő este, járőrszolgálatból hazatérőben didergő koldussal találkozott. Köpenyét kardjával kettéhasította és az egyik felét a koldus vállára borította. Másnap álmában Krisztust látta abban a köpenydarabban, amelyet a fázó koldusra terített. Krisztus így szólt a fiatal katonához: „Márton, a hittanuló öltöztetett engem ebbe a köpenybe.”

339-ben, 22 éves korában keresztelkedett meg, szolgálati helyén, Amiensben. A kereszténnyé lett fiatal katona parancsnoka kérésére még két évig szolgált a légió kötelékében. Amint mód nyílt rá, elhagyta a hadsereget, és a poitiers-i püspökhöz, Szent Hilariushoz csatlakozott. Így történt kilépése: 341-ben barbárok támadtak Galliára. A császár az ütközet előtt személyesen buzdította katonáit. Név szerint szólította őket és ajándékot adott át nekik. Márton nem akarta az ajándékot elfogadni és ennek okát közölte is az uralkodóval: a császárt szolgálta eddig, ezután Istent kívánja szolgálni. Ő viszont a csatától való félelemmel vádolta meg Mártont és ezzel magyarázta a seregből való kilépésének okát is. Márton a méltatlan vádat visszautasította és a császárnak azt válaszolta, hogy másnap a hadi felszerelés nélkül, Isten nevével az ajkán és a kereszt jelének a védelme alatt megy majd a csatába. Az ütközetre azonban nem került sor, mert a barbár frank sereg követeket küldött a császárhoz és békét kért. Az ellenség kérése, békeajánlata a császárnak is meglepetést okozott. A csodának is nevezhető fordulat egy súlyos veszteséggel járó csatát akadályozott meg.

Hiláriusnál volt egy ideje, amikor álmot látott, hogy térjen haza szülőhelyére és terjessze az isteni igét. El is indult, és már Pannóniában járt, amikor rablók támadták meg. Mivel nem volt semmije, őt magát akarták eladni. Találtak is vevőt, és míg a rablók vezetője rá alkudozott, ő megtérítette az egyik fogva tartóját, aki el is engedte. Krisztusról és a jobb latorról mesélt neki. Később ez az ember megkeresztelkedett és Mártonról mesélt mindenfelé. Márton később meglátogatta szüleit. Édesanyját sikerült is megtérítenie, apja hajthatatlan volt.

Márton sokfelé járt és térített Pannóniában. (19 település őrzi nevét:

1. [Alsószentmárton](http://hu.wikipedia.org/wiki/Als%C3%B3szentm%C3%A1rton)
2. Berettyószentmárton ([Berettyóújfalu](http://hu.wikipedia.org/wiki/Beretty%C3%B3%C3%BAjfalu) része)
3. [Bükkszentmárton](http://hu.wikipedia.org/wiki/B%C3%BCkkszentm%C3%A1rton)
4. [Felsőszentmárton](http://felsoszentmarton.hu/)
5. Gödreszentmárton ([Gödre](http://hu.wikipedia.org/wiki/G%C3%B6dre) része)
6. [Hegyhátszentmárton](http://hu.wikipedia.org/wiki/Hegyh%C3%A1tszentm%C3%A1rton)
7. [Hegyszentmárton](http://hu.wikipedia.org/wiki/Hegyszentm%C3%A1rton)
8. [Kemenesszentmárton](http://hu.wikipedia.org/wiki/Kemenesszentm%C3%A1rton)
9. [Kisszentmárton](http://hu.wikipedia.org/wiki/Kisszentm%C3%A1rton)
10. [Kunszentmárton](http://www.kunszentmarton.hu/)
11. [Rózsaszentmárton](http://www.rozsaszentmarton.hu/hun/index.html)
12. [Szalkszentmárton](http://www.szalkszentmarton.hu/)
13. [Szentmártonkáta](http://szentmartonkata.hu/)
14. [Szigetszentmárton](http://www.szigetszentmarton.hu/)
15. [Szilvásszentmárton](http://www.szilvasszentmarton.hu/news.php)
16. [Tápiószentmárton](http://tapioszentmarton.hu/index1.php)
17. [Tiszaszentmárton](http://www.tiszaszentmarton.hu/)
18. [Tótszentmárton](http://totszentmarton.hu/news.php)
19. [Zalaszentmárton](http://www.zalaszentmarton.hu/)

(2016 hivatalosan Szent Márton éve, volt is egy világtalálkozó nyáron, Szombathelyen, a nevét viselő településeknek.)

Végül elűzték. Missziós munkája szülőföldjén nem volt zavartalan. A 4. században erősen fellángolt az eretnek ariánus mozgalom. Az ariánusok a keresztény hitet bátran hirdető Márton ellen támadtak. Elfogták, megvesszőzték és elkergették Saváriából.

Utána (Hilárius akkor éppen száműzetésben lévén, hozzá nem tudott visszatérni)régi vágyát valósította meg és Milánó közelében remete lett Márton. Már kora gyermekkorában foglalkozott a gondolattal, hogy remete lesz. Egy szigetre ment. Tyúk-szigetnek nevezték azt a kietlen, kopár földdarabot, ahol másodmagával - egy buzgó pap társával - bűnbánó, szemlélődő életet kezdett. Élelmüket nagyrészt a szigeten található növények biztosították. Márton egy alkalommal - mivel nem ismerte jól a növényeket - mérges gyökeret evett és halálosan megbetegedett tőle. Nagy fájdalmában Isten segítségét kérte és betegségéből csodával határos módon felépült. Életét csodák kísérték. Isten így nyilvánította ki, hogy Márton az ő kiválasztottja. Első csodája Galliában a ligugéi kolostorban történt, ahol buzgó imával feltámasztott egy meg nem keresztelt hittanulót. Másik halott feltámasztását is feljegyezték a krónikák. Lupicinusnak, egy jómódú polgárnak fiatal rabszolgáját támasztotta fel imájával.

Számtalan egyéb legenda maradt fenn róla:

Egyszer egy pap jött a szent püspökhöz, és engedélyt kért, hogy körmenetet vezethessen az egyik közeli síremlékhez, amely a néphit szerint egy vértanú sírja felett állt. ,,Milyen vértanú nyugszik az oltár alatt -- kérdezte --, és mikor halt meg a hitnek e harcosa?'' ,,Azt ma már nem tudja senki'' -- válaszolta a pap. ,,Én ellenben tudom, ki van ott eltemetve -- folytatta Márton --, egy útonálló rabló, aki akasztófán fejezte be, és semmi köze sincs a vértanúsághoz!'' A meghökkent papnak le kellett mondani a körmenetről, mert megtudta, hogy a szent püspöknek a rejtett dolgokról is van tudomása.

Máskor fiatal novíciusokkal sétált a kolostor környékén, és látta, hogy egy juhász éppen birkát nyír. Márton derűsen állapította meg: ,,Nézzétek ott azt a bárányt, nézzétek csak, milyen türelemmel hagyja magát nyírni! Megszívlelte a Keresztelő tanácsát, aki azt mondta, hogyha van valakinek két ruhája, ossza meg azzal, akinek egy sincs.''

371-ben, amikor a tours-i püspök meghalt, a nép, a papság és a többi püspökök mind Mártont kívánták püspöknek. Igaz, voltak akiknek nem tetszett Márton aszkéta-szerzetesi alakja és élete, de ez nem tudta a nagy többség akaratát megakadályozni.

Aszketikus élete híres volt. Egy alkalommal Maximus császár meghívta Pazar lakomáinak egyikére. A bátor püspök sokáig nem volt hajlandó elfogadni a többszörös gyilkostól, a császári udvar asztalához szóló meghívást elutasította, mert meg volt róla győződve, hogy az erőszakos Maximus jogtalanul jutott a császári hatalomhoz. Csak akkor vett részt egy lakomán, amikor a császár biztosította felőle, hogy nem jószántából, hanem katonái akaratából lett császár. Az asztalnál Maximus mellett ült, s mint megtisztelt vendégnek az első serleg bort neki kínálták. Miután ivott belőle, a császárnak kellett volna adnia a poharat, ő azonban nem neki nyújtotta, hanem a kíséretében lévő papnak,mert úgy tartotta, hogy lelkiismerete nem engedi, hogy bárkit papok elé helyezzen méltóságban''. Ez a félreérthetetlen magatartás természetesen nem nagy megértésre talált az udvaroncok körében.

375-ben Tours közelében megalapította Marmoutier kolostorát. Ezzel megindította a gall-frank szerzetesség fejlődését, és megteremtette annak központját. Sokan csatlakoztak hozzá. Márton összefogta, szervezte a remeték életét. Naponta közös imára gyűltek össze. Remetetársait és a keresztény hitre készülőket nap mint nap oktatta. Egy idő után felvette a szerpapi rendet. Kialakult egy szerzetesi közösség, amely pontos szabályok szerint működött. Ruházatuk egyszerű volt, személyes tulajdonnal nem rendelkeztek. Imával és munkával teltek napjaik. Élete legfőbb céljának a keresztény hit terjesztését tartotta. Rengeteget járta a vidéket és segített mindenkinek akinek tudott. Egy alkalommal koldus képében maga az ördög állt Márton elé, és alamizsnát kért tőle. Márton gazdagon megajándékozta, de akkor a gonosz lélek levetette álarcát, és gúnyosan kinevette, hogy micsoda ostoba. Márton azonban nyugodtan így felelt neki: ,,Mit számít az, hogy egy szegény ördöggel tettem jót! Hiszen csak Krisztus szeretetéért történt!''

Máskor látta, hogy egy játszadozó gyermekre támad egy kígyó, de parancsára engedelmeskedett és elkúszott. Akkor szomorúan mondta a szent: ,,A kutyák és a kígyók hallgatnak rám, de az emberek nem.''

Fáradhatatlanul dolgozott a hit terjesztésén még idős korában is. Nyolcvan éves elmúlt, de még járta a vidéket, látogatta az egyházközségeket. Munkája mellett készült a nagy útra, várta halála közeledését. Nem a kedves marmoutieri kolostorában érte a halál, hanem vidéki munkája során Candesben, ahová az egyházközségben jelentkező viták elsimítására utazott. Visszatérése előtt gyengének érezte magát, tudta, hogy el kell hagynia szerzetestársait. Több napig magas lázzal feküdt hamuból készített fekhelyén. Nem engedte, hogy szalmából vessenek ágyat számára. Szép imával búcsúzott el az őt körülállóktól. Halála óráján így imádkozott Istenhez: „Uram, ha népednek még szüksége van rám, nem vonakodom a munkától.” Az Úr azonban szólította és magához hívta egy vasárnapi napon, 397. november 8-án. A város előtti keresztény temetőben temették el november 11-én. Temetésére közel 2000 szerzetes érkezett Toursba és hatalmas tömeg vett búcsút püspökétől, akit évtizedek alatt szívébe zárt. Rómában a 6. század óta ünneplik. Életével valósította meg az Újszövetség igéit: „**Amit a legkisebb testvéreim közül az egyikkel tettetek, velem tettétek”** (Máté 25,40) Ezért lett Márton a keresztény testvéri érzés példája.

Márton alakjának emlékére az felelne meg legjobban, ha a gyermekeket adásra bíztatnánk. A Márton érzést ne másoktól várják el, hanem maguk gyakorolják. *Márton fényt, melegséget hozott az emberek életébe*. Ezt a fényt jelképezi a lámpás, és itt kanyarodunk vissza a természethez és a világigazságokhoz.